16 Julie 2019 00:00
Die gevolge vir gesondheidsorg in die land kan verwoestend wees.
Aan die een kant sê Mkhize die plan moet sonder verdere omhaal uitgevoer word: "Ek weet daar is kommer oor die gereedheid van ons stelsel om die NGV in te stel, maar ek glo te veel besprekings, ontledings en diagnose het reeds plaasgevind. Ek glo dis tyd dat ons net inspring met die instelling daarvan. As ons voortgaan om die probleem te ontleed, gaan ons nooit by die oorlog opdaag nie."
Maar aan die ander kant sê hy daar is 'n behoefte aan verdere gesprek en samewerking met belangegroepe, insluitend die private sektor: "Ons beoog om in die komende ses maande gesprekke met 'n wye verskeidenheid belangegroepe te hê."
Daar is twee punte van kritieke belang hier.
Eerstens is nie een van die grondliggende probleme met die NGV wat dié koerant al voorheen uitgewys het, nog grondliggend opgelos nie. Die belangrikste is openbare gesondheidsorg, wat steeds in die waakeenheid is. Die fondament vir die NGV gaan immers die huidige staatshospitale wees waarvan die meeste die afgelope dekade erg agteruitgegaan het. Om onder dié omstandighede met die NGV voort te stoom, gaan kortweg beteken dat nóg minder mense in Suid-Afrika toegang gaan hê tot gesondheidsorg van goeie gehalte.
Tweedens is die vraag watter beweegrede daar dan vir belangegroepe sal wees om met die regering in gesprek te tree as hy reeds besluit het om alle waarskuwings te ignoreer en, in Mkhize se woorde, "in te spring met die instelling daarvan".
Watter belangegroep – Mkhize het onder meer gepraat van die private sektor, die gemeenskap, pasiënt­organisasies, akademici en navorsers – sal opdaag vir 'n gesprek waarin hulle geïgnoreer sal word?
Mkhize is nuut in sy portefeulje, en hy sal gou moet besef dat die ANC-regering se geskiedenis besaai is met voorbeelde van waar verwoesting gesaai is omdat die regering hom eenvoudig doof gehou het vir kundige raad. Op dié koers is die gesondheidstelsel volgende aan die beurt.